钦定古今图书集成/明伦汇编/官常典/第542卷 > 李锡
## 钦定古今图书集成/明伦汇编/官常典/第542卷 > 李锡

按《明外史》本传：“锡，歙人，世新安卫千户。倭警数有功，
为通州守备，屡擢扬州参将，江北副总兵。隆庆元年
冬，以署都督佥事为福建总兵官。海寇曾一本横行
闽广间，俞大猷将赴广西，总督刘焘令会闽师夹击。
一本至闽，锡出海御之。与大猷遇贼柘林澳，三战皆
捷。贼遁马耳澳，复战，会广东总兵官郭成率参将王”
诏等以师会，次菜芜澳，分三哨进。一本驾大舟力战，
诸将连破之，毁其舟。诏生擒一本及其妻，斩首七百
馀，死水火者万计。时广寇惟一本最彊锡、大猷、成共
平之，而锡功最钜。其后，一本馀党梁本豪复乱，为黄
应甲所擒，然视锡时力较易。锡。论功，加署都督同知。
倭入寇，击却之。六年春，以征蛮将军代大猷，镇广西
平乐。府江者，桂林抵梧州驿道也，南北亘五百里，两
岸崇山深箐，贼巢盘互。自嘉靖间张岳破平后，至是
复猖獗。尝执知州，邀重贿。道路梗塞，城门昼闭。大猷
议讨之，会罢官去。巡抚郭应聘与锡计，征兵六万，令
参将钱凤翔、王世科，都指挥王承恩、董龙各将一军，
以副使郑茂、金柱，佥事夏道南监之，锡居中节制。破
贼巢数十，斩馘五千有奇，獞酋杨钱甫等悉授首。录
功，进世职二等。柳州、怀远猺獞狑狪环居，之猺尤犷
悍，侵据县治久，吏民率寓郡城。隆庆时，大征古田，诸
猺，惧而听命。知县马希武之官，缮城堑，程役过严，诸
猺杀希武及经历等五人，复反。巡抚应聘与总督殷正茂议征之。万历元年正月，锡进次长安镇。会连雨
雪，乃退师。益征浙东鸟铳手、湖广永顺钩刀手及狼
兵十万人，令参将凤翔世科，都指挥杨照、戚继美，故
参将亦孔昭、鲁国贤六道并进，监以副使沈子木。锡
自统水师，次罗江，独当其冲。时贼屯板江大洲，累石
树栅，潜以舟来袭。锡伏舟败之，水陆并进。会凤翔等
亦至，贼悉舟西遁，追击连破数巢。贼据枫木大山，前
阻堤涧，鼓噪出，诸军奋击，而别以奇兵绕其后。贼大
奔，保天鹅岭。锡以水军截浔江，督诸将攻斩渠魁二
人。乘胜复破数巢，直抵清州界。贼奔大巢，亘数里，崖
壁峭绝，为重栅拒官军，镖弩矢石雨下，妇人裸体扬
箕，掷牛羊犬首为厌胜。诸军大呼直上，四面举火，贼
尽歼。先后破巢一百四十，献馘三千五百有奇，俘获
抚降者无算。永福、永宁、柳城并以贼告，洛容獞又杀
典史锡，令王瑞讨永宁，柳照讨柳城。参将门崇文讨
永福，亦孔昭讨洛容，己帅舟师屯理定江，节制诸军。
甫二旬，四道并捷，斩首四千五百有奇。洛容贼首陶
浪金等俱伏诛。锡以功进秩二等。巡按御史唐炼言：
“锡一年内破贼二百一十四巢，获首功一万二千馀
级，宜久其任。”帝可之。寻从凌云翼大破罗旁贼，授世
荫百户。六年卒官。